Að sjálfsögðu getur Harlem Désir ekki gefið íslenskum dómstólum fyrirmæli , Mannréttindadómstóll Evópu í Strassborg getur ekki einu sinni gert það . Fyrst var það blaðamaður hjá The Guardian í London sem var skjól Stundarinnar til að birta úr gögnunum sem nú hvílir á lögbann . Síðan kom yfirlýsing frá fulltrúa ÖSE ( Öryggissamvinnustofnunar Evrópu ) um efni fjölmiðla , Harlem Désir , miðvikudaginn 18. október . Hann sagði : „ Séu lagðar hömlur á birtingu efnis verður að ganga fram af varúð og bannið að ná til mjög sérgreindra tilvika . Það er lögmætt markmið að vernda persónuupplýsingar en beita ber þröngri túlkun við gæslu þeirra og hafa hliðsjón af viðurkenndum kröfum um tjáningarfrelsi . Almennt bann við öllum fréttaflutningi um þetta efni er óviðunandi og grefur undan frelsi fjölmiðla og rétti almennings til upplýsinga . [...] Ég hvet íslensk yfirvöld til að forðast að beita sér fyrir frekari aðgerðum til að banna fréttaflutning í tengslum við þetta mál og aflétta bönnum sem þegar eru í gildi . “ Harlem Désir var háttsettur í flokki franskra sósíalista sem galt afhroð í þingkosningunum í júní 2017 . Désir var aðalritari flokksins í tvö ár en síðan Evrópumálaráðherra frá 2014 til 2017 . Hann hóf störf hjá ÖSE í júlí 2017 . Vegna afskipta Désirs af gangi mála innan réttarkerfisins hér á landi spyr Morgunblaðið í morgun í Staksteinum : „ Telur evrópskur skrifstofumaður að hann sé bær til að gefa þeim [ íslenskum dómstólum ] fyrirmæli ? Íslensk stjórnvöld hafa ekki slíka heimild . Gerðu þau það gæti skrifstofumaðurinn og allir aðrir réttilega fordæmt þá ósvinnu . Væri ekki gustuk að benda Désir á þetta , fremur en að etja honum á foraðið ? “ Að sjálfsögðu getur Harlem Désir ekki gefið íslenskum dómstólum fyrirmæli , Mannréttindadómstóll Evópu í Strassborg getur ekki einu sinni gert það . Íslenska ríkið heldur úti sérstakri sendiskrifstofu í Vínarborg gagnvart ÖSE . Sendiherrann þar ætti að leiðbeina Désir . Þótt Ingibjörg Sólrún Gísladóttir sitji í ÖSE-stöðu sinni í Varsjá ætti hún þó að geta leiðbeint þessum starfsbróður sínum í Vín . Að hann skuli rjúka af stað með afskipti af íslenska dómskerfinu en halda að hann sé að ræða við almenn stjórnvöld er til marks um vinnubrögð sem veikja aðeins traust í garð ÖSE . Þórólfur Halldórsson , sýslumaður á höfuðborgarsvæðinu , sat fyrir svörum í stjórnskipunar - og eftirlitsnefnd alþingis fimmtudaginn 19. október vegna lögbannsins á birtingu gagnanna í Stundinni . Hann upplýsti að Harlem Désir hefði ekki sent ofangreinda yfirlýsingu til embættis síns . Hann vissi ekkert um efni hennar . Blaðamaður mbl.is sem sat nefndarfundinn segir : „ Við þetta svar var Jón Þór [ Ólafsson þingmaður Pírata ] afar ósáttur , enda hefði málið verið til umfjöllunar í fjölmiðlum síðasta sólarhringinn . Jón Þór fann að því að sýslumaðurinn hefði ekki kynnt sér efni málsins sem hann væri kominn til að ræða á fundi stjórnskipunar - og eftirlitsnefndar . Eftir nokkur orðaskipti tók fundarstjóri orðið af Jóni Þór . “ Þingnefndarfundinum lauk klukkan 12.52 . Var sagt að hann hefði að minnsta kosti staðið tveimur stundum lengur en ætlað var . Helst þótti fréttnæmt að Vilhjálmur Bjarnason , þingmaður Sjálfstæðisflokksins , yfirgaf fundinn til að fara á annan með þeim orðum að hann nennti ekki að „ sitja undir þessu bulli “ eftir að Sigríður Rut Júlíusson , lögmaður Stundarinnar , hafði sagt að 142 lagaákvæði um þagnarskyldu mættu sín einskis gagnvart „ tjáningarfrelsi blaðamanna “ . Að nefndin kom saman til að ræða málefni sem er á valdsviði dómstólanna sýnir að fyrir þeim með kröfðust fundarins vakti það eitt að reyna að gera lögbannsmálið að flokkspólitísku máli . Þingmenn Pírata og VG óskuðu eftir fundi í nefndinni og Jón Steindór Valdimarsson , nefndarformaður þingmaður Viðreisnar , sagði : „ Mér finnst alveg meira en full ástæða til að ræða þessi mál sem að varða almannahagsmuni . Það er útgangspunktur minn að það sé nauðsynlegt að ræða þetta og átta sig á því hvað er að gerast og hvort það þarf að gera eitthvað til að koma í veg fyrir að svona komi upp aftur með þessum hætti . “ Þegar þetta er skrifað hefur ekkert verið sagt frá hvað nefndarformaðurinn telur að gera þurfi „ til að koma í veg fyrir að svona komi upp aftur með þessum hætti “ . Var það nokkurn tíma markmiðið ? Var ekki frekar stefnt að því að slá keilur í kosningabaráttunni ? Það mistókst greinilega . Hitt er síðan tímanna tákn vegna alþjóðavæðingarinnar að blaðamaður frá The Guardian og fjölmiðlavörður ÖSE blanda sér á beinan hátt í kosningabaráttuna og leggjast á árárnar gegn forsætisráðherra og flokki hans eins viðbrögð þingmanna og álitsgjafa sýna .